പൊതുജനങ്ങളോട് എടാ, എടീ വിളി വേണ്ട: പോലീസിനു താക്കീതുമായി ഹൈക്കോടതി പോലീസ് അതിക്രമങ്ങള് വ്യാപകമായി ചര്ച്ചചെയ്യപ്പെടുന്നതില് പൊതുജനങ്ങളോട് എടാ, എടീ വിളി വേണ്ടെന്ന് പോലീസിനോട് ഹൈക്കോടതിയുടെ നിര്ദേശം. ഇക്കാര്യം നിര്ദേശിച്ച് സര്ക്കുലര് പുറപ്പെടുവിക്കാന് സംസ്ഥാന പോലീസ് മേധാവിക്ക് ജസ്റ്റിസ് ദേവന് രാമചന്ദ്രന് നിര്ദേശം നല്കി. ചേര്പ്പ് എസ്.ഐ. തന്നോടും മകളോടും മോശമായി പെരുമാറിയെന്നാരോപിച്ച് തൃശ്ശൂര് ചേര്പ്പ് സ്വദേശിയും വ്യാപാരിയുമായ ജെ.എസ്. അനില് നല്കിയ ഹര്ജി പരിഗണിക്കുകയായിരുന്നു കോടതി. മുന്നിലെത്തുന്നവരെല്ലാം പ്രതികളല്ലെന്ന് ഓര്മിപ്പിച്ച കോടതി ജനങ്ങളോടുള്ള പോലീസിന്റെ പെരുമാറ്റം മെച്ചപ്പെടണമെന്നും അഭിപ്രായപ്പെട്ടു. പോലീസിന്റെ മോശം പെരുമാറ്റം സഹിക്കേണ്ട ആവശ്യം ജനങ്ങള്ക്കില്ല. തെറ്റുചെയ്യുന്നവര്ക്കെതിരേ നിയമനടപടി സ്വീകരിക്കാനേ പോലീസിന് അധികാരമുള്ളൂവെന്നും കോടതി ഓര്മിപ്പിച്ചു. കട നടത്തുന്ന ഹര്ജിക്കാരന് കോവിഡ് മാനദണ്ഡം പലതവണ ലംഘിച്ചുവെന്നാണ് തൃശ്ശൂര് പോലീസ് മേധാവി ഹൈക്കോടതിയെ അറിയിച്ചത്. എന്നാല്, ഇതിന്റെ തെളിവുകളൊന്നും ഉണ്ടായിരുന്നില്ലെന്ന് കോടതി വിലയിരുത്തി. ഹര്ജിക്കാരന്റെ മകളോടും ചേര്പ്പ് ഇന്സ്പെക്ടര് മോശം ഭാഷ ഉപയോഗിച്ചെന്ന് ഹര്ജിയിലുണ്ടായിരുന്നു. The post പൊതുജനങ്ങളോട് എടാ, എടീ വിളി വേണ്ട: പോലീസിനു താക്കീതുമായി ഹൈക്കോടതി appeared first on Pravasishabdam.